Саопштење за медије

Монодрама „Наши дани“

**Панчево, 29.06. 2015.** – У оквиру Панчевачког културног лета у дворишту Народног музеја биће одиграна монодрама „Наши дани“ Радослава Ралета Миленковића. У **петак 03.07. са почетком у 20 сати** пубилка ће моћи да ужива у представи овенчаној бројним наградама у претходних тридесет година, а која је својом савременошћу и ангажованошћу у потпуности кореспондирала са својим савременицама.

Радослав Миленковић, глумац и позоришни редитељ из Београда, комплетан је аутор монодраме „Наши дани“ која је од премијере 17. маја 1984. године на Фестивалу монодраме и пантомиме у Земуну (Златна колајна публике) до данас изведена преко 1.500 пута, како на сценама бивше Југославије тако и у иностранству (Петроград, Москва, Базел, Цирих, Баден-Баден, Малме, Лунд, Гетеборг, Халмстад, Штокхолм, Норћепинг, Вастерос, Будимпешта, Егер, Јоханесбург, Кејптаун итд.).

Текст представе настао је драматизацијом сатиричних песама В. П. Диса (Наши дани и Химна) и најзначајнијих приповедака највећег српског сатиричара Радоја Домановића (1873-1908), који је оштро, критички беспоштедно и духовито сликао власт свога времена огрезлу у корупцији и насиљу, као и сервилно и послушничко грађанско друштво. Иако је био хроничар свога доба, Радоје Домановић је оцртао не само људске односе и карактере у српском друштву и конкретној историјској ситуацији, него и опште људско и друштве зло, које се универзално препознаје у сваком времену.

Кроз имагинарно путовање које главни лик предузима у напору да се, након дугогодишњег изгнанства, врати у своју отаџбину, он се сусреће са представницима власти и постаје учесник и сведок расула и пропасти свих сегмената друштва. А најдраматичнију промену главни јунак доживљава када се у преиспитивању националних митова суочава са разарајућом истином која поништава идеализовану (и митоманску) слику земље његових предака. Радослав Миленковић у овој представи игра више од тридесет ликова.

**Улаз је бесплатан!!!**